text: Kamphunde-ejere mødte ikke op i retten
  28 juni 2011 kl. 12.03
  To af de tre tiltalte i retssag om kamphundes overfald og hundebid mødte ikke op til dagens retsmøde i Sønderborg.
  Lene Sørensen blev for to år siden overfaldet af en kamphund i sin egen have og bidt i læbe og bryst. Nu må hun vente endnu en tid på at få en afgørelse på sagen, hvor en 23-årig mand, hans kæreste og hans mor risikerede at skulle betale både en bøde og en erstatning til Lene Sørensen.
  Lene Sørensens mand kom hende til undsætning og blev overfaldet af to andre kamphunde.
  Den hund,  der overfaldt Lene Sørensen blev aflivet straks efter overfaldet, mens de to andre hunde blev anbragt på en kennel, indtil de skulle aflives. 
  De to hunde blev imidlertid bortført fra kennelen, og er aldrig blevet fundet igen.
  Retsmødet blev udsat, da kun den ene tiltalte hundeejer var mødt op. Det var ikke lykkedes politiet at få forkyndt anklageskriftet for de to øvrige tiltalte.
  